钦定古今图书集成/明伦汇编/人事典/第059卷 > 《感志赋》李好文
## 钦定古今图书集成/明伦汇编/人事典/第059卷 > 《感志赋》李好文

“何天地之寥邈兮，眇予生之有身。”履黄坤之博厚兮，
仰元覆以无垠。烁众金于大冶兮，偶形留夫粹质。苟
莫邪而弗自砥兮，固铅敝之所同。服蒙予若之倥侗
兮，承鞠训于自宫。佩非善而罔系兮，服非惠而匪躬。
鞶余革之申申兮，鞘余觿之容容。撷秋圃之日精兮，
濯淤涟之荷华。却秾李而弗御兮，矧莸臭其焉加？岁
翩翩其不君兮，首元服以及冠。恐罔两之挟余兮，门
面墙而无见。瑟假道于《书林》兮，求孔氏之高明。遵文
衢之逶迤兮，愈多岐之纵横。昒𢠳恍而莫适兮，从文
公而征词。曰：“尔神潜而志栖兮，终必达大所期。”果服
言以从事兮，嬴十年而戾之。览天庭以游目兮，又欲
穷夫四遐。观百氏之原委兮，究异说之贞讹。溯《太初》
之无始兮，循三王之不颇。总条理于一圣兮，固驯致
乎中和。洎余有志于古人兮，惧修名之嚜嚜。忘漆雕
之自信兮，懵学优之有得。谓青云其可力而致兮，谓
时命之可戈。軷余行之吉日兮，遂观国乎上京。指阊
阖以径往兮，奄长风而北征。眩天都之雄丽兮，非下
土之能名。信鱼龙之混并兮，亦名利者之为场。余既
初无赫赫兮，又何适乎煌煌？翾捷步之高才兮，岂扶
服之能躅？挈桔槔之𫖯仰兮，恐祈荣而离辱。夫何众
之熙熙兮，我独约兮而为德。资章甫以适越兮，固前
修之所为惑。飧玉羞以燎桂兮，囊日索而焉留？有东
昏之故居兮，盍归来之为谋。浮轻舟以南下兮，乱海
淀之交流。返敝庐以穷处兮，迄于今一纪其将及。画
于茅于南亩兮，宵索绹而未息。伤鹡鸽之原居兮，虑
鸱鸮之无室。远子荆之有美兮，羌终弃乎草泽。余非
昧而至愚兮，诚有征乎前哲。闻耕获于道德兮，内怀
宝以自珍。岂畎亩之足乐兮，甘暗漠而无闻。昔樊须
之请稼兮，迺获诮于圣人。挚冥冥其鸿飞兮，犹释耒
乎有莘。溺耦沮之不反兮，又奚足与为群？悲此志之
未伸兮，秉经德之不回。心飞扬而披离兮，曷日夜而
疚怀。乱曰：“鹿之期奔兮其足跂跂。河鱼冲波兮乃窥
其尾。物终必反兮有张斯弛。往不必求兮来者是俟。”
卑不随阿兮险不期诡。贞途安行兮不易厥止，优哉
游哉兮于以自矢。